# Les Chonq Clotiers (canchon tournaisienne)

Les Chonq Clotiers ch'est èn' canchon populaire tournaisienne écrite pèr Adolphe Le Ray.
             I.
    Tournai feseot mes espérances ;
    V'la qu'on m' dit te dos t'imbêter,
    Et si te veux des jouissances,
    Ch'est à Paris qu'i faut aller :
             Là te riras,
             Là te verras
    Tous les farceux, comédiens, canchonniers ;
    Faut quitter Noter-Dame, avec ses chonq clotiers .
             II.
    Mi j' pinsos qu ' ch'étot là m'n affaire,
    A Tournai , j ' navos pu d' plaisis ;
    Un jour j ' vas trouver m ' mamère,
    J'ôte m' casquette et pu j ' lis dis :
             Ej ' veux partir ,
             Ej ' m'in vas vir
    Des tinturiers qui settent leus métiers,
    J'veux quitter Noter-Dame, avec ses chonq clotiers .
             III.
    Cell' pauv ' feimme étot tout saisie :
    (Les mères aim'tent trop leus garcheons)
    Vl'a qu'elle me dit : Jour de ma vie ! ...
    Quoisque ch'est qui t' manque à t' maseon ?
             Te fés l' lindi,
             Te fés l' mardi,
    A l ' pocession te fés huit jours intiers ;
    Quoi ! te quitt' Noter-Dame, avec ses chonq clotiers !
             IV.
    L' lind'main j'approchos de l' frontière
    In voiture avec ed' zinglés ;
    J'avos toudis l' tiète à l ' portière,
    Ces messieurs étotent ingélés :
             Tout à n'in queos
             Je m' sins l' coeur greos,
    In m'allongeant sur les point' d' mes pieds,
    J' véyos pus Noter-Dame, avec ses chonq clotiers.
             V.
    Je n' sé pont bin l ' longueur de l' route,
    J' dormeos, j'étos fin contint ;
    Un inglés qui buveot la goutte
    M' dit comme cha l' lind'main matin :
             Vous Tournégien,
             Vous savoar bien
    Qué vous réfez, vous toujours vous chantiez
    Vous toujours Noter-Thème, avec ses choncq clotiers.
             VI.
    L' premier qui m'a dit èn' parole
    Quand j'étos rintré dans Paris,
    Châ té l ' neveu d' Mossieu Dugnole,
    Comme c' garcheon i étot surpris ;
             I ' me r'luqueot,
             I'me r'wétiot
    Tout à nin queos quand i ' m'a bien r'wétié,
    I' crie vive Noter-Dame , avec ses chonq clotiers !
             VII.
    J' pourmeneos avec les artises
    Pour mi toudi vir du nouviau,
    Tous les palais et les églises,
    On peut dir' qu' c'hest enn' séquoi d' biau ;
             Mais malgré cha,
             Quoisqu'on y f'ra,
    J' pinsos acor quand j ' les avos r'wétiés :
    Duss'qu'elle est Noter-Dame, avec ses chonq clotiers ?
             VIII.
    J'ai vu Rachel jeuer un rôle ;
    On n' sarot pont jeuer mieux qu' cha
    Et pour l'intind' dire èn ' parole,
    On prétind qu' chest à qui l'ara,
             Quand j' l'acouteos
             Mi j ' m'écauffeos,
    Je n' saveos pu rester sur mes deux pieds,
    J'oublieos Noter-Dame, avec ses chonq clotiers.
             IX.
    Un jour que j'avos fait èn' course
    Avec èn' vraie bind' de brigands,
    Sur l' coin de l' table j'étale m' bourse ,
    Et j ' navos pus qu ' six pièch' chonq francs ,
             J' dis mill' démeons,
             Faut d' la raison,
    Me v'là t'à l'heure à mes derniers déniers,
    Faudra r'vir Notre-Dame, avec ses chonq clotiers.
             X.
    El' lind'main , j ' montos in voiture ;
    Tous les amis étotent là,
    J'avos la mitan d'èn' colure,
    Et j'étos fin joyeux comme cha.
             Les Parisiens
             M' tindott' leus mains,
    Et mi j ' canteos à grands tours de goziers :
    J' min vas r'vir Notre-Dame, avec ses chonq clotiers.
             XI.
    J'ai blagué tout l' long du voyage
    Les voyageurs n'ont pont dormi ;
    Y d'aveo un qui étot in rage,
    Un grand-pèr' qui m ' diseot toudi :
             Tu t'en iras,
             Tu te tairas ;
    Maudit blagueur , tu marches sur mes pieds,
    Va-t-en r'voir Notre-Dame, avec ses cinq clochers.
             XII.
    Amiens est èn' bell' pétit' ville ,
    Y m'a follu passer par là,
    C'hest là que j'ai vu èn' si bell' fille,
    Mais j ' n'eus que l' temps d' li dir' com'cha :
             Mon p tit nounous,
             V'nez avec nous,
    Vous connîtrez c' que ch'est qu' les teinturiers,
    Vous verrez Noter-Dame, avec ses chonq clotiers.
             XIII.
    Après cha d'sus l'impériale,
    J'étos tout près d'un paysan,
    Qui portot un lapin à mâle ,
    Et qui penseot qu'i étot plésant,
             Y m'imbêteot :
             Tout à n'in queot
    J' fés in grand beon in écrasant ses pieds,
    J'avos vu Noter- Dame , avec ses chonq clotiers.
             XIV.
    J'ai conté l'histoire de m' voyage ;
    Ch'est fini , j ' demeure au pays,
    Et je n' veux point d'autre partage
    Que de l' bonne bière et des amis ;
             Et sans malheur
             Et d'un grand cœur,
    Quand nous aureons ouvré six jours intiers,
    Nous cant'rons Noter-Dame, avec ses chonq clotiers !
             ADOLPHE LE RAY.

## Notes

* Chansons populaires tournaisiennes, imp. Ad. Delmée, 128 pages, (1877)
** (4e édition) , Collectif, Le Ray Adolphe, Edité par Librairie Vasseur-Delmée, (1891)